સરકારના વહીવટમાં માનવીય અભિગમ જોડવામાં આવે તો ખરા અર્થમાં તે ગુડ ગવર્નન્સ કહેવાય છે. તેને કોઇ સંસ્થા નહીં ખુદ સામાન્ય પબ્લિક શ્રેષ્ઠતાનો એવોર્ડ આપે છે. સચિવાલયમાં ભૂતકાળમાં એવા અધિકારીઓ હતા કે જેમણે નોકરી માટે આવનારા કોઇપણ જ્ઞાતિના યુવાનોને ખૂબ પ્રોત્સાહિત કર્યા હતા. વિભાગમાં ખાલી પડેલી જગ્યા માટે કોઇ અરજદાર યુવાન બાયોડેટા સાથે નોકરી પર આવે તો તેઓ તેનો ઇન્ટરવ્યુ લઇને કોન્ટ્રાક્ટથી તુરંત જગ્યા ભરી દેતા હતા. આજે સરકારમાં એવાં પણ અધિકારી છે કે જેમણે કોન્ટ્રાક્યુઅલ જોબ માટે લાયકાત ધરાવતા યુવાનોના ઇન્ટરવ્યુ તો લીધા છે પરંતુ તેઓને નોકરી આપી શક્યા નથી. સરકારી કામમાં પાંચ થી સાત વર્ષનો અનુભવ હોય તેવા યુવાનો હાલ ઘરે બેઠાં છે. જ્યારે જ્યારે સરકાર બદલાય ત્યારે આ મુસિબત સામે આવે છે. મંત્રીઓ તેમના સગાવહાલાને અંગત સ્ટાફમાં ભરે છે પરંતુ જરૂરિયાત મંદ અને સ્કીલ્ડ યુવાનોને નોકરી આપતા નથી. યુવાનોએ એક વાત યાદ રાખવા જેવી છે કે- ગાંધીનગરમાં સરકારી નોકરીમાં તમારી શૈક્ષણિક લાયકાત જોવાતી નથી પરંતુ તમે ભાજપની વિચારધારામાં માનો છો કે કેમ તેમજ તમે શાખા જોઇન્ટ કરેલી છે કે કેમ તેવા વિચિત્ર પ્રશ્નો પૂછવામાં આવે છે. સરકારી નોકરીમાં આ જ લાયકાત ચાલે છે.